b'\n_START_ARTICLE_\nVapaan koulutuksen tukis\xc3\xa4\xc3\xa4ti\xc3\xb6\n_START_PARAGRAPH_\nVapaan koulutuksen tukis\xc3\xa4\xc3\xa4ti\xc3\xb6 (VKTS) oli Suomessa vuosina 1973\xe2\x80\x931991 toiminut elinkeinoel\xc3\xa4m\xc3\xa4n rahoittama s\xc3\xa4\xc3\xa4ti\xc3\xb6. 1970-luvulla sen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli vasemmistolaisen koulutuspolitiikan vastustaminen. Vasemmistoaallon taituttua s\xc3\xa4\xc3\xa4ti\xc3\xb6ll\xc3\xa4 oli k\xc3\xa4yt\xc3\xb6ss\xc3\xa4\xc3\xa4n tehokas ja kouliintunut organisaatio, ja se ryhtyi ajamaan 1980-luvulla omien taustaryhmiens\xc3\xa4 koulutuspoliittisia tavoitteita._NEWLINE_S\xc3\xa4\xc3\xa4ti\xc3\xb6 syntyi 1970-luvulla toteutuneen peruskoulu-uudistuksen my\xc3\xb6t\xc3\xa4, jota poliittinen oikeisto vastusti. Oikeisto halusi s\xc3\xa4\xc3\xa4ti\xc3\xb6n kautta vastustaa koulutuspolitiikan vasemmistolaisina pit\xc3\xa4mi\xc3\xa4\xc3\xa4n p\xc3\xa4\xc3\xa4m\xc3\xa4\xc3\xa4ri\xc3\xa4, kuten kansalaisaktiivisuuteen kasvattamista ja peruskoulun politisoitumista. Oikeiston tavoitteena oli alun alkaen ollut yksityiskoulujen ja tasokokeiden lis\xc3\xa4\xc3\xa4minen. Vuonna 1973 syntynytt\xc3\xa4 s\xc3\xa4\xc3\xa4ti\xc3\xb6t\xc3\xa4 alkoivat tukea p\xc3\xa4\xc3\xa4asiassa Elinkeinoel\xc3\xa4m\xc3\xa4n valtuuskunta (EVA) ja Suomen teollisuuden keskusliitto (STK)._NEWLINE_Vapaan koulutuksen tukis\xc3\xa4\xc3\xa4ti\xc3\xb6n keskeisimpi\xc3\xa4 tavoitteita olivat uusien kouluneuvostojen lakkauttaminen, yhteiskuntatiedon opetuksen v\xc3\xa4hent\xc3\xa4minen ja peruskoulutuksen huomion siirt\xc3\xa4minen kansalaiskasvatuksesta elinkeinoel\xc3\xa4m\xc3\xa4lle hy\xc3\xb6dyllisten aineiden eli niin sanottujen tieto- ja taitoaineiden opetukseen. Kouludemokratia oli s\xc3\xa4\xc3\xa4ti\xc3\xb6n mielest\xc3\xa4 yksiselitteisesti haitallista. S\xc3\xa4\xc3\xa4ti\xc3\xb6ss\xc3\xa4 sovittiin, ett\xc3\xa4 sen toiminnasta ei puhuta ulkopuolisille. T\xc3\xa4m\xc3\xa4 mahdollisti sen, ett\xc3\xa4 mukaan pyydetyt poliitikot ja virkamiehet uskalsivat tulla mukaan toimintaan ilman paljastumisen vaaraa._NEWLINE_S\xc3\xa4\xc3\xa4ti\xc3\xb6n merkitys koulutuspolitiikassa alkoi kasvaa 1980-luvulla, ja se saikin tavoitteitaan l\xc3\xa4pi useissa tuntijakouudistuksissa. Yhteiskuntatiedon opetus my\xc3\xb6h\xc3\xa4istettiin peruskoulun yhdeks\xc3\xa4nteen luokkaan ja kouluneuvostot lakkautettiin. Tulosvastuu-ajattelumallia haluttiin soveltaa my\xc3\xb6s peruskoulussa._NEWLINE_S\xc3\xa4\xc3\xa4ti\xc3\xb6 nousi julkisuuteen vuonna 2010, kun Helsingin Sanomat uutisoi muun muassa Jyv\xc3\xa4skyl\xc3\xa4n kokoomuslaisen kaupunginjohtajan Markku Anderssonin ker\xc3\xa4nneen s\xc3\xa4\xc3\xa4ti\xc3\xb6lle tietoja opettajien poliittisesta suuntautumisesta. My\xc3\xb6s keskustalaisen ministeri Mauri Pekkarisen kerrotaan toimineen s\xc3\xa4\xc3\xa4ti\xc3\xb6ss\xc3\xa4. S\xc3\xa4\xc3\xa4ti\xc3\xb6n ydinryhm\xc3\xa4\xc3\xa4n kuului SUPO:n tutkimusten mukaan my\xc3\xb6s entinen eduskunnan puhemies Riitta Uosukainen (kok) sek\xc3\xa4 presidenttiehdokas Elisabeth Rehn (rkp). Dosentti Jari Leskisen tutkimuksen mukaan s\xc3\xa4\xc3\xa4ti\xc3\xb6 loi Suomen opetushallinnon sis\xc3\xa4\xc3\xa4n oman salaisen tiedusteluorganisaationsa ja luotetut virkamiehet toimittivat s\xc3\xa4\xc3\xa4ti\xc3\xb6lle sek\xc3\xa4 julkisia ett\xc3\xa4 salaisia tietoja omalta hallinnonalaltaan. S\xc3\xa4\xc3\xa4ti\xc3\xb6 ker\xc3\xa4si my\xc3\xb6s \xe2\x80\x9dmustaa listaa\xe2\x80\x9d opettajien poliittisista mielipiteist\xc3\xa4.'